พระเจ้าหลานเธอ พระองค์เจ้าทีปังกรรัศมีโชติ ทรงบำเพ็ญพระกุศล ทรงสนทนาธรรม และทรงร่วมกิจกรรมจิตอาสา
เมื่อวันที่ 25 ต.ค.2560 เวลา 10.02 น.  พระเจ้าหลานเธอ พระองค์เจ้าทีปังกรรัศมีโชติ เสด็จไปยังวัดราชบพิธสถิตมหาสีมาราม เขตพระนคร กรุงเทพมหานคร
		โอกาสนี้  ทรงวางพวงมาลัย ทรงจุดธูปเทียนเครื่องทองน้อยถวายสักการะพระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัว
		จากนั้น  ทรงบำเพ็ญพระกุศลถวายเครื่องสังฆทานและทรงสนทนาธรรมกับสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก 
		หลังจากนั้น  ทรงพระดำเนินไปยังสุสานหลวง   ณ  "อนุสรณ์รังสีวัฒนา" ทรงวางพวงมาลัย และทรงจุดธูปเทียนเครื่องทองน้อยถวายสักการะพระบรมราชสรีรางคารและพระสรีรางคารสมเด็จพระบรมราชบุพการี  แล้วทรงพระดำเนินไปยัง "สุสานเจ้าจอมมารดาอ่วม" ทรงวางพวงมาลัย และทรงจุดธูปเทียนเครื่องทองน้อยถวายสักการะพระสรีรางคาร  เจ้าจอมมารดาอ่วมและราชสกุลกิติยากร 
		ต่อจากนั้น  ทรงร่วมกิจกรรมจิตอาสาเฉพาะกิจงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช กับเยาวชนจิตอาสา ในการทำความสะอาด เก็บขยะ เศษใบไม้ และปัดฝุ่น บริเวณสุสานหลวง อีกทั้งทรงทาสีรั้วบริเวณวัดราชบพิธสถิตมหาสีมารามด้วย
		จากนั้นเสด็จไปยังบริเวณท้องสนามหลวง  ประทาน น้ำดื่ม ของว่างและยาดม แก่ประชาชนที่ไปรอชมริ้วขบวนพระบรมราชอิสริยยศงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช   สร้างความปลื้มปีติแก่ประชาชน เป็นล้นพ้น